“Jy is reg, maar hulle is ook welkom. Daar is nie ’n bordjie by ons kerk wat sê: ‘slegs volmaakte mense welkom nie,’ ” antwoord die leraar. “Ook het ons nie ’n ‘reg-van-toegang-voorbehou’-bordjie daar aangebring nie. Sondaars en vromes, heiliges en skynheiliges is almal ewe welkom… jy ook!”
Toe voeg hy by: “Wanneer ons die Here se nabyheid in die kerk aktief opsoek, skyn sy genade helder op ons. Dan staan ons eie skynheiligheid juis ’n goeie kans om uit die pad geskyn te word.”
My pa het my geleer ons gaan nie kerk te om ander mense uit te kyk nie, maar sodat God ons kan deurkyk. Tot vandag is dit ’n vaste geestelike beginsel in my eie lewe waarvoor ek hom dankbaar is. Ek probeer nooit om mense op en af te kyk nie. Dit laat ek aan God oor. Of om hulle uit te kyk nie. Ek weet slegs God kan in hul harte kyk.